慕容居士雙柟軒
作者：釋道潜
朝代：宋

paragraphs: 陽羨溪山名浙右，氤氳淑氣無時有。
遂令比屋慕弦歌，甲第殊科爭捷手。
先生讀書三十年，數奇不偶真可憐。
閉門陋巷聊自隠，簞瓢屢空心晏然。
南軒前頭兩佳木，先生撫玩長不足。
尤愛薰風五月初，白銀開花光照屋。
故人解后相逢遇，指點婆娑索新句。
君不見少陵杜叟有長吟，莫作凡材等閑賦。